b'\n_START_ARTICLE_\nRutherfordovo sipanje\n_START_PARAGRAPH_\nRutherfordovo s\xc3\xadpanje [r\xc3\xa1\xce\xb8erfordovo ~] je pro\xc5\xbeni trk delcev \xce\xb1 ali drugih nabitih delcev z atomskim jedrom te\xc5\xbekih elementov. Zna\xc4\x8dilno je, da se sipani delci lahko odbijajo pod velikimi koti (ve\xc4\x8d kot 90\xc2\xb0). Pojav je leta 1911 odkril Ernest Rutherford in je vodil k razvoju orbitalne teorije atoma. Danes ta pojav izrablja Rutherfordovo povratno sipanje, analitska metoda v znanosti o materialih. Pojav ponekod imenujejo tudi  Coulombovo sipanje, saj sloni na elektrostati\xc4\x8dnih Coulombovih silah._NEWLINE_V \xc4\x8dasu Rutherfordovega odkritja je bil splo\xc5\xa1no sprejet Thomsonov model atoma, po katerem so si atom predstavljali nekako kot rozinovo potico, v kateri v enakomerno zvezno porazdeljenem pozitivnem naboju ti\xc4\x8dijo to\xc4\x8dkasti elektroni kot rozine v potici. Rutherford je izvedel poskus, pri katerem je s snopom delcev \xce\xb1 (helijeva jedra) z energijo 5,5 MeV obstreljeval nekaj mikrometrov debele zlate listi\xc4\x8de. \xc4\x8ce naj bi veljal Thomsonov model atoma, bi se pri\xc4\x8dakovalo, da listi\xc4\x8d absorbira ve\xc4\x8dino toka delcev alfa, del pa jih listi\xc4\x8d uspe\xc5\xa1no preide in se jih lahko zazna._NEWLINE_Rezultati niso potrdili te napovedi. V resnici je ve\xc4\x8dina snopa pre\xc5\xa1la listi\xc4\x8d, del snopa pa se je na listi\xc4\x8du preusmeril, od tega se je del odklonil tudi pod zelo velikimi (ve\xc4\x8d kot 90\xc2\xb0) koti. Iz tega je Rutherford sklenil, da je ve\xc4\x8dina mase atoma zbrana v zelo majhnem, pozitivno nabitem obmo\xc4\x8dju atoma \xe2\x80\x94 jedru atoma \xe2\x80\x94 tega pa obkro\xc5\xbea oblak elektronov. Ko se pozitivno nabit delec alfa dovolj pribli\xc5\xbea pozitivno nabitemu atomskemu jedru, se zaradi elektrostatskega odboja odbije, pri \xc4\x8demer je kot odboja lahko celo 180\xc2\xb0. Ker je jedro majhno, dele\xc5\xbe delcev alfa, odbit pod velikimi koti, ni velik. Z izra\xc4\x8dunom, prikazanim spodaj, je Rutherford ocenil velikost atomskega jedra na 10\xe2\x81\xbb\xc2\xb9\xe2\x81\xb4 m.'